
DE VIKTIGSTE PERSONENE:

I Drammen:

 

Phillipa Lindland 20 år

Gunnar Lindland, hennes far (avød)

Åsta Lindland, hennes mor

Anton og Harald, hennes brødre

Svanhild, Antons kone

Bernhard Holm, Phillipas avdøde ektemann

Sverre Holm, hans onkel

 

I Ravnfjellgrenda:

 

Ragna Bakken, avdød

Tone Tveiten, bondekone

Frans Ivar, hennes mann

Ruth Sofie og Peder, kjøkkenhjelp

Vincent Vik, hestehandler

Hilding Estensson

Enok Aslakstad, nabo

Gabriel Kihle, prest

Kathinka Kihle, hans hustru

Dr. Brateng

Kjøpmann Wang

Gudmund Bjørlien, bonde


SLIK SLUTTET FORRIGE BOK:

Nettene var blitt lysere, men likevel føltes det som om hun famlet rundt i en sort jerngryte. Sjøbodene lå der med sine spisse tak pekende opp mot den dunkle himmelen, og hun følte seg fanget mellom dem og den lave trebebyggelsen på andre siden av veien. Det var vanskelig å få øye på steiner og hull i bakken, så hun klamret seg fast på hesteryggen og håpet Svarten så bedre enn henne. Hvorfor hadde hun ikke reist på dagtid? Like mye angret hun på at hun aldri hadde hatt tålmodighet nok til å lære seg å ri ordentlig. Hun drev Svarten fremover så raskt hun turte. Bankingen i ørene hadde avtatt noe, så hun hørte hvordan elvevannet vasket mot land under sjøbodene.

Da hun kom til bybrua, stanset hun. En lysbuelampe lyste opp området rundt innkjøringen til brua, og det hang en til i andre enden. Hun gruet seg til å fortsette vestover. Oppover elva og gjennom Eikerbygdene var det mørkere enn i byen. Bare gudene visste hva som møtte henne enda lenger vestover. Det beste var nok å ikke tenke så langt. Hun ville komme seg ut av byen og finne seg et sted hun kunne holde seg i skjul til det ble morgen, slik at hun kunne ri videre i dagslys. Som den uerfarne ryttersken hun var, ville hun få problemer med å ta seg frem om natten.

Hun rettet seg opp og skulle til å klemme hælene inn i siden på Svarten igjen, da hun rykket til. En klaprende lyd fikk henne til å snu på hodet. Den kom stadig nærmere. Det var hestehover.

Hun snudde på hodet og så noen komme etter henne i stor fart. Dunkingen i ørene tok seg opp igjen. Hun satte Svarten i bevegelse og drev ham så raskt fremover hun turte.

«Phillipa! Stans! Jeg beordrer deg til å stanse!»

Det var Harald. Han hadde tatt opp jakten på henne.


KAPITTEL 1

1. juni 1851

Et kjølig vindkast trakk gjennom klærne hennes, som om de var sydd av slitte potetsekker. Huden nuppet seg og ble hard og stram. Phillipa kjente hvordan hodebunnen trakk seg sammen da gysene krabbet oppover nakken og inn mellom hårstråene. Hvordan kunne det være så kaldt den første juni? Det var jo sommer. Hun knuget fingrene så hardt om tøylene at de verket. Det pulserte i tinningene, og alt hun hørte, var sine egne hjerteslag. Kvalmen begynte å stige opp fra magen. Hun klarte ikke å røre seg. Fortvilet forsøkte hun å sparke hælene inn i sidene på Svarten, men bena hang rett ned, som om hun var lam.

Med ett rykket Svarten til. Phillipa kjente hvordan tyngdepunktet hennes gled bakover. Hun kom til å falle av! Hun kastet seg fremover og la armene rundt halsen på dyret.

«Phillipa! Stans!»

Stemmen til Harald lød tydeligere. Han var i ferd med å hale innpå.

Igjen kastet Svarten på seg, som om han forsøkte å få henne til å reagere. Han gikk noen skritt fremover og kastet på hodet. Phillipa gjorde et nytt forsøk på å klemme hælene mot hestekroppen. Endelig lystret de. Bak seg hørte hun hestehover komme nærmere og nærmere.

Da Svarten begynte å bevege seg fremover, sparket hun mer bestemt. Et lite hulk unnslapp henne da farten økte. Hun rettet blikket fremover, mellom ørene på Svarten. Bakken forsvant under ham. Famlende lette hun etter noe å klamre seg til, men hun hadde bare tøylene. Hun knep øynene sammen for å unngå å se ned. Vinden ulte forbi. Det var som om den var på lag med broren og brølte inn i ørene hennes for å få henne ut av balanse.

«Kom igjen, Svarten,» hikstet hun. «Han må ikke ta oss igjen.»

Hjerteslagene fortsatte å dundre i ørene, og pusten gikk i hvinende hikst. De jagende hestehovene druknet nesten i hennes egne lyder, men hun ante dem som en lav tromming i bakgrunnen.

Hun skvatt til da Haralds stemme med ett lød tydelig bak henne.

«Phillipa, du kan like godt stanse! Jeg er rett i hælene på deg!»

Phillipa forbannet seg selv for ikke å ha tatt farens rideopplæring mer alvorlig. Hun var rett og slett den verste ryttersken i hele byen. Gråten satt i halsen og gjorde det vanskelig å puste. Hun turte ikke sette opp farten ytterligere. Hva om hun falt av? I panikk så hun seg rundt. Var det ingen steder hun kunne skjule seg? Hennes eneste håp var å forvirre broren, som slett ikke kunne være edru, ved å ri på kryss og tvers og stikke seg unna der hun kunne.

Plutselig kom hun i skade for å se ned. Bakken raste forbi, og det drønnet for hver gang hovene til Svarten dundret mot den. Kvalmen steg opp i brystet, og hun kjente hvordan det seilte rundt i hodet. Hun støttet seg tungt mot salen.

Hun hadde Harald rett bak seg nå. Snart så hun ham i øyekroken.

Da broren var helt oppe på siden av henne, gjorde hun et nytt forsøk på å klemme hælene mot hestekroppen. Hun måtte ha lykkes, tenkte hun og konsentrerte seg om å se langt frem, for farten økte noe. Hun svelget og knep øynene sammen et kort øyeblikk. Ørheten skyllet rundt i hodet og gjorde det til en utfordring å sitte oppreist. Et kort blikk bort på Harald ga henne en støkk. Han lente seg mot henne og forsøkte å gripe tøylene hennes! Hun nappet dem til seg, men han ga seg ikke. På nytt lente han seg mot henne.

«Stans! Du kommer til å falle mellom hestene!» ropte Phillipa forferdet og glemte helt å drive Svarten fremover.

Farten avtok, broren grep rundt tøylene og begynte å dra i dem. Phillipa dro alt hun kunne for å få ham til å slippe, men neven hans var lukket rundt dem som om den var limt igjen.

Svarten senket farten ytterligere, og snart gikk de to hestene rolig ved siden av hverandre.

«Nei, Svarten,» ropte Phillipa fortvilet og rev i tøylene enda en gang.

«Du kan like godt stanse, Phillipa. Jeg slipper ikke.» Harald demonstrerte ved å klemme så hardt rundt dem at knokene ble hvite.

Phillipa gjorde et nytt forsøkt på å rive til seg tøylene. Uoppmerksom på det siste rykket, glapp Harald taket. Phillipa slo ut med armene og famlet etter noe å gripe fatt i, men det var for sent. Hun skled ut av salen og traff bakken med et stønn. Hun rullet rundt to ganger, og ble liggende og holde seg til skulderen. Tårene fylte øynene. Hele skulderen verket, og hun var sikker på at den kom til å få alle regnbuens farger. Smerten kunne likevel ikke måle seg med hvor mye det ville smerte henne å bli giftet bort til Sverre Holm.

Hun stablet seg opp på knærne, før hun med sammenbitte tenner kom seg på bena. Hun smalnet øynene da de møtte Haralds. Raskt slengte han det ene benet over hesten og holdt på å falle da føttene tok bakken. Svaiende kom han mot henne, men blikket var forbausende klart til tross for alt brennevinet han og Anton hadde satt til livs.

«Hvorfor gjør du dette?» Han slo ut med armene. «Du utsetter oss begge for livsfare med slik oppførsel.»

Phillipa la armene i kors. «Du må la meg gå, Harald. Jeg blir ikke med deg tilbake.» Hun dyttet ham vekk da han grep etter armen hennes.

«Kan du vennligst forklare meg hvorfor du stikker av midt på natten?»

«Jeg forklarer absolutt ingen ting.» Hun presset leppene til en smal strek.

«Vel, forklaring eller ei. Du skal bli med meg tilbake til Kirkestredet. Mor er helt hysterisk, så du bør ikke være for sikker på at du får nyte samme frihet fremover, som du har nytt til nå.»

Phillipas hjerte dunket i brystet. Hun ble stående og se på at Harald grep Svartens tøyler. Da han holdt dem mot henne, rev hun dem til seg og så seg rundt.

«Du trenger ikke å lete etter rømningsmuligheter. Du er en elendig rytterske. Selv om jeg er drukken som en sjømann, vil jeg klare å ta deg igjen.» Han flirte skjevt mens han nikket mot Svarten. «Nå, kom deg opp i salen og følg etter meg.» Han satte foten i stigbøylen, og like etterpå så han ned på henne. «Og ikke finn på noe tøv. Du vil ikke lykkes likevel.»

Phillipa så på tøylene som lå i den slappe hånden hennes og sukket tungt. Hun hadde gjort et forsøk, men mislyktes. Gråten tyknet til i halsen da hun så for seg Sverre Holm og det sleipe smilet under den voksede barten. Hun så for seg morens stramme kjeve, og hun kunne høre lyden av døren inn til værelset sitt bli lukket og låst hver kveld.

Nei, tenkte hun og spente hele kroppen. Hun skulle ikke tilbake til moren, og hun skulle ikke gifte seg med Sverre Holm. Hun var riktignok en semmer rytterske, men det skulle ikke hindre henne. Likevel hadde Harald rett. Hun ville ikke klare å ri ifra ham. Brorens ferdigheter på hesteryggen var langt bedre enn hennes, og det selv om han var drukken. Hvordan skulle hun klare å komme seg unna?

Skulderen verket og øynene rant, men hun kom seg til slutt opp på hesteryggen. Da Harald spurte om hun trengte hjelp, overhørte hun tilbudet hans. Uten et ord fulgte hun etter ham da han satte kursen hjemover.

«Hvordan går det med skulderen?» Beskjemmet snudde han seg mot henne. «Det var slett ikke meningen at du skulle falle av.»

«En vond skulder smerter meg ikke like mye som et ekteskap med Sverre Holm vil gjøre. Om jeg kunne velge, vil jeg heller ha en verkende skulder resten av livet enn å gifte meg med den sleipe ålen.»

Harald sperret opp øynene. «Så du vet det. Da forstår jeg hvorfor du stikker av midt på natten.»

«Hvor lenge hadde dere tenkt å holde det skjult for meg? Helt til timene før den fornøyelige begivenheten, slik at jeg ikke skulle få tid til å sette meg til motverge?» Phillipa snakket høyt og kjente varmen brenne i kinnene. «Selvsagt stikker jeg av midt på natten. Verken hungersnød eller pest kan få meg til å gifte meg med den mannen.»

«Jeg beklager virkelig, Phillipa. Jeg er nettopp blitt innviet i denne ekteskapsplanen selv. Til mitt forsvar må jeg si at jeg forsøkte å protestere på dine vegne. Akkurat som deg, liker jeg ikke Sverre Holm noe mer enn jeg liker veps om sommeren. Jeg er faktisk helt overbevist om at han har en giftbrodd skjult et eller annet sted under det korrekte antrekket.»

Han sukket og dro hånden gjennom det glinsende håret. «Mor og Anton er imidlertid helt overbevist om at dette ekteskapet er redningen for bjelkehuggeriet. Uansett hvordan jeg argumenterte, var de ikke til å rikke.»

Phillipa sank sammen. De red sakte forbi sjøbodene. Vinden presset seg over elva og mot land, og fikk vannet til å skylle mot den steinete elvebredden. Hun frøs så hun skaket.

«Vær så snill, Harald. Avlys bryllupet. Gå til mor og Anton og forlang …»

«Beklager, Phillipa, men jeg har gått tom for argumenter. Du vet hvordan mor er når hun får en idé. Dessuten har Sverre Holm taket på Anton, han er urokkelig.» Han sukket. «Jeg er lei for det, men dette ekteskapet er uunngåelig.»

Etter ti minutters rolig ridning nærmet de seg Kirkestredet. Det knyttet seg mer og mer i magen, og Phillipa kjente hvordan panikken var i ferd med å bre seg i kroppen. Verkingen i skulderen kjente hun mindre til, enten fordi skaden ikke vær særlig alvorlig eller fordi hjertet holdt på å sprenge seg ut gjennom brystkassen. Det måtte da virkelig være mulig å stikke seg unna et eller annet sted? Hun tittet rundt seg. Foran henne satt Harald med rund rygg og haken på brystkassen. Av og til rykket det i ham, men han sank raskt sammen igjen, og hun syntes hun hørte en svak snorkelyd. Sjøbodene avløste hverandre, og snart ville de være ved Kirkestredet. Om hun skulle gjøre et forsøk på å komme seg unna, måtte det skje nå.

Forsiktig dro hun i tøylene. Så manøvrerte hun Svarten inn mellom to sjøboder. Hun holdt pusten. Bare ikke Svarten snublet i en stein. Hun kastet et raskt blikk på broren før han forsvant ut av syne. Han fortsatte rett fremover med haken på brystet. Så raskt hun turte, drev hun Svarten bort til vannkanten. De stanset bak den ene sjøboden og ble stående helt i ro. Den ru plankeveggen hektet seg til den grove jakken da hun klemte seg inntil den. På ett eller annet tidspunkt ville Harald oppdage at hun ikke fulgte etter ham lenger. Hun svelget. Alt hun kunne gjøre nå, var å håpe at han ikke ville tenke på å undersøke bak sjøbodene.

Ikke lenge etterpå hørte hun et utrop. Så hørte hun navnet sitt. Haralds stemme dirret og fikk navnet hennes til å lyde som et banneord. Så fulgte den foruroligende klapringen fra hestehover. De beveget seg raskere og raskere. Snart ville han ri rett forbi gjemmestedet hennes. Phillipa knep øynene sammen og pustet så stille hun kunne. Hun turte ikke å svelge av redsel for at lyden kunne avsløre henne. Med lette bevegelser strøk hun Svarten på halsen så han skulle holde seg rolig.

Harald kom nærmere. Hestehovene trommet i øregangene, og da de befant seg rett fremfor henne, knep hun øynene sammen. Kvalmen bølget på ny opp i brystet, så hun la hånden for munnen i tilfelle hun måtte kaste opp.

Snart var det bare hennes egen hvinende pust som lød rundt henne. Trommingen fra hestehovene avtok ettersom de forsvant videre bortover. Hun lyttet intenst. Klapringen forstummet, og igjen kunne hun høre elva skylle mot elvebredden. Den kjølige trekken fra brakkvannet mot ryggen fikk henne til å åpne øynene igjen. Pusten gikk som om hun hadde løpt tre ganger rundt Korskirken så fort hun kunne, slik hun pleide da hun var liten.

Tårene presset på da det for alvor gikk opp for henne at Harald trodde hun hadde ridd vestover, akkurat slik hun håpet han ville. Nå hadde hun en mulighet til å slippe unna. Hun hikstet og snufset i ren lettelse. Så tørket hun de våte kinnene og satte Svarten i bevegelse. Nå måtte hun komme seg videre. Hun måtte sørge for å forsvinne uten å etterlate seg et eneste spor. Men før det måtte hun passere Harald.

